เชียร์ช้อนหุ้นสหรัฐ-ทองคำ
กสิกรชี้ปัจจัยเสี่ยงกดดาวโจนส์ช่วงสั้นกรุงไทยเล็งทองลงได้โอกาสซื้อสะสม
13 ก.พ. 2556

กสิกรชี้ปัจจัยเสี่ยงกดดาวโจนส์ช่วงสั้นกรุงไทยเล็งทองลงได้โอกาสซื้อสะสม
สอง บลจ.มองต่าง “กสิกรไทย” เชียร์ฉวยจังหวะช้อนหุ้นสหรัฐ “กรุงไทย” เล็งโอกาสซื้อทอง 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ในเดือน ก.พ.นี้ อาจมีข่าวเกี่ยวกับการเจรจาปรับลดรายจ่ายภาครัฐและเพดานหนี้ของสหรัฐ ซึ่งอาจจะกดดันตลาดหุ้นสหรัฐในช่วงสั้น จึงเป็นโอกาสทยอยซื้อสะสม เพื่อรับผลตอบแทนจากการฟื้นตัวของเศรษฐกิจสหรัฐในอนาคต
“แม้ว่าตลาดหุ้นสหรัฐจะปรับตัวขึ้นค่อนข้างมากแล้ว แต่ระดับราคาปัจจุบันยังคงต่ำกว่าค่าเฉลี่ยในระยะยาว โดยอัตราส่วนราคาต่อกำไร (พี/อี) ปัจจุบันอยู่ที่ประมาณ 13 เท่า หากเทียบกับค่าเฉลี่ย 10 ปี ที่ระดับ 14.2 เท่า ขณะที่บริษัทจดทะเบียนต่างๆ ยังคงเติบโตได้อย่างต่อเนื่องเช่นนี้ เชื่อว่าดัชนีหุ้นสหรัฐจะสามารถปรับตัวเพิ่มขึ้นได้อีกเช่นกัน” นายนาวิน กล่าว
นายนาวิน คาดว่า การดำเนินมาตรการกระตุ้นเศรษฐกิจและการประกาศคงอัตราดอกเบี้ยไว้ในระดับต่ำ จะยังคงผลักดันให้ตลาดหุ้นสหรัฐมีความน่าสนใจในฐานะทางเลือก เพื่อการสร้างโอกาสรับผลตอบแทนที่ดีได้ 
ขณะที่ตัวเลขเศรษฐกิจส่วนใหญ่ยังคงออกมาสูงกว่าการคาดการณ์ของนักวิเคราะห์ แม้ว่าไตรมาส 4 ที่ผ่านมา เศรษฐกิจสหรัฐจะออกมาติดลบเป็นครั้งแรกในรอบหลายปี จากเหตุพายุแซนดีพัดถล่มสหรัฐในช่วงเดือน พ.ย. 2555 รวมถึงการชะลอการใช้จ่ายของรัฐบาลก่อนที่จะมีการเจรจาตกลงกันในเรื่องการแก้ไขปัญหาหน้าผาทางการคลังได้ ซึ่ง บลจ.กสิกรไทย มองว่า เหล่านี้เป็นเพียงปัจจัยระยะสั้น
พร้อมกันนี้ บลจ.กสิกรไทย จะจ่ายเงินปันผลกองทุนเปิด เค ยูเอสเอ หุ้นทุน สำหรับผลการดำเนินงานตั้งแต่วันที่ 7 ก.ย. 2555 ถึงวันที่ 31 ม.ค. 2556 ให้ผู้ถือหน่วยลงทุนที่มีชื่อในสมุดทะเบียนเวลา 08.00 น. ของวันที่ 31 ม.ค. 2556 ในอัตรา 0.20 บาทต่อหน่วย มูลค่าการจ่ายปันผลทั้งสิ้นร่วม 14 ล้านบาท โดยมีกำหนดจ่ายปันผลดังกล่าวในวันที่ 14 ก.พ. 2556
ด้านนายสมชัย บุญนำศิริ กรรมการผู้จัดการ บลจ.กรุงไทย กล่าวว่า ในช่วงนี้ ราคาทองคำปรับตัวลดลง จึงเป็นอีกหนึ่งทางเลือกที่น่าสนใจ สำหรับการลงทุนในระยะยาว 
ทั้งนี้ ตลอดเดือนที่ผ่านมาราคาทองคำเคลื่อนไหวค่อนข้างผันผวน แต่โดยรวมทั้งเดือนแล้วราคาทองลดลงเพียงเล็กน้อย โดยราคาทองคำปิดสิ้นเดือนที่ระดับ 1,663.7 เหรียญสหรัฐ/ออนซ์ ลดลง 0.7% เทียบกับเดือนก่อนหน้า และนับเป็นการปรับตัวลดลงเป็นเดือนที่ 4 ติดต่อกัน แต่ในระหว่างเดือนมีกรอบการเคลื่อนไหวอยู่ระหว่าง 1,6251,695 เหรียญสหรัฐ/ออนซ์
นายสมชัย กล่าวว่า ตัวเลขเศรษฐกิจสหรัฐที่ดีขึ้นและมีการขยายเพดานหนี้สาธารณะไปจนถึงวันที่ 19 พ.ค. ทำให้นักลงทุนหันไปหาสินทรัพย์เสี่ยงมากขึ้น ในขณะเดียวกันก็มีความกังวลว่า ธนาคารกลางสหรัฐอาจจะถอนมาตรการผ่อนคลายทางการเงิน (คิวอี) ซึ่งเป็นปัจจัยลบต่อราคาทองคำ แต่ทองคำจะได้รับปัจจัยบวกจากมุมมองเศรษฐกิจจีนและอินเดียที่มีแนวโน้มดีขึ้น ซึ่งทำให้มีความต้องการซื้อทองคำมากขึ้น 
พร้อมกันนี้ บลจ.กรุงไทย ยังจัดโปรโมชันสำหรับผู้ซื้อหน่วยลงทุนของกองทุนเปิดเคแทม โกลด์ ฟันด์ และกองทุนเปิดเคแทม โกลด์ เพื่อการเลี้ยงชีพอีกด้วย
นายบุญชัย เกียรติธนาวิทย์ กรรมการผู้จัดการ บลจ.ธนชาต กล่าวว่า กองทุนเปิดธนชาต Low Beta รับซื้อคืนหน่วยลงทุนโดยอัตโนมัติเป็นครั้งที่ 2 เป็นเงิน 0.50 บาทต่อหน่วยลงทุน ในวันที่ 31 ม.ค. 2556 ซึ่งเป็นครั้งที่สองในรอบ 5 เดือน
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บลจ.ฟินันซ่า กล่าวว่า นักลงทุนกองทุนตราสารหนี้ควรเริ่มพิจารณาล็อกผลตอบแทน เพื่อตอบรับดอกเบี้ยขาลง เนื่องจากมีแนวโน้มที่ดอกเบี้ยจะลดลงชัดเจนมากขึ้น และเป็นไปได้ที่จะลดลง 0.5% ในปีนี้ และวันที่ 1219 ก.พ.นี้ บลจ.ฟินันซ่า เสนอกองทุนตราสารหนี้อายุ 3 เดือนและ 6 เดือน ให้ผลตอบแทน 3.02% และ 3.1% ต่อปี n